LV Eiropas Savienības Oficiālais Vēstnesis L 164/28

KOMISIJAS REGULA (ES) 2017/1135

(2017. gada 23. jūnijs),

ar ko Eiropas Parlamenta un Padomes Regulas (EK) Nr. 396/2005 II un III pielikumu groza attiecībā uz maksimāli pieļaujamajiem dimetoāta un ometoāta atlieku līmeņiem konkrētos produktos un uz tiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 14. panta 1. punkta a) apakšpunktu un 49. panta 2. punktu,

tā kā:

(1) Dimetoāta (dimetoāta un ometoāta summa, izteikta kā dimetoāts) maksimālie atlieku līmeņi (MAL) tika noteikti Regulas (EK) Nr. 396/2005 II pielikumā un III pielikuma B daļā.

(2) 2016. gada 22. aprīlī Francija informēja Komisiju par valsts ārkārtas pasākumu, kas veikts saskaņā ar Eiropas Parlamenta un Padomes Regulas (EK) Nr. 178/2002 (2) 54. pantu un ar ko Francijā tiek apturēts tādu svaigu ķiršu imports un laišana tirgū, kuri ievesti no citām Eiropas Savienības dalībvalstīm un no trešām valstīm, kur ķiršu koku apstrādē atļauts izmantot darbīgo vielu dimetoātu saturošus augu aizsardzības līdzekļus. Atbilstoši minētās regulas 54. panta 2. punktam 2016. gada 28. aprīlī Augu, dzīvnieku, pārtikas aprites un dzīvnieku barības pastāvīgā komiteja sanāksmē vienojās, ka par prioritāti būtu jānosaka MAL pārskatīšana, lai, balstoties uz Eiropas Pārtikas nekaitīguma iestādes (turpmāk “Iestāde”) veikto zinātnisko analīzi, noteiktu jaunus MAL. Tāpēc atbilstoši Regulas (EK) Nr. 396/2005 43. pantam Komisija lūdza Iestādi prioritāri pārskatīt spēkā esošos dimetoāta un ometoāta MAL. Iestāde pamatotu atzinumu iesniedza 2016. gada 28. novembrī (3).

(3) Iestāde ierosināja atlieku definīciju “dimetoāta un ometoāta summa, izteikta kā dimetoāts” mainīt uz atsevišķām atlieku definīcijām “dimetoāts” un “ometoāts” un secināja, ka attiecībā uz melonēm un cukurbiešu saknēm noteiktie MAL var radīt bažas saistībā ar patērētāju aizsardzību. Tāpēc Iestāde ieteica samazināt spēkā esošo MAL šīm precēm. Tā secināja, ka attiecībā uz MAL lapu cigogiņiem informācija nav pieejama un ka riska pārvaldītājiem būtu jāturpina šā jautājuma izskatīšana. Tāpēc minētā produkta MAL būtu jānosaka pie īpatnējās noteikšanas robežas. Iestāde secināja, ka attiecībā uz MAL Ķīnas kāpostiem nav pieejama informācija par labu lauksaimniecības praksi, kas ir droša patērētājiem, un ka riska pārvaldītājiem būtu jāturpina šā jautājuma izskatīšana. Tāpēc minētā produkta MAL būtu jānosaka pie īpatnējās noteikšanas robežas. Tā secināja, ka attiecībā uz MAL greipfrūtiem, apelsīniem, citroniem, laimiem, mandarīniem, ķiršiem, galda olīvām, bietēm, burkāniem, sakņu selerijām, mārrutkiem, pastinakiem, sakņu pētersīļiem, redīsiem, puravlapu plostbāržiem, kāļiem, rāceņiem, ķiplokiem, sīpoliem, šalotēm, loksīpoliem, tomātiem, baklažāniem, ķirbjiem, arbūziem, brokoļiem, ziedkāpostiem, Briseles kāpostiem, galviņkāpostiem, salātiem, sparģeļiem, zirņiem, eļļas ražošanai paredzētām olīvām, miežu graudiem, auzu graudiem, rudzu graudiem, kviešu graudiem, cukurbiešu saknēm un cigoriņu saknēm daļa informācijas nav pieejama un ka riska pārvaldītājiem būtu jāturpina šā jautājuma izskatīšana. Patērētāji nav apdraudēti, tāpēc spēkā esošie vai Iestādes noteiktie MAL minētajiem produktiem būtu jāiekļauj Regulas (EK) Nr. 396/2005 II pielikumā. Šie MAL tiks pārskatīti; pārskatīšanā ņems vērā informāciju, kas būs pieejama, kad būs pagājuši divi gadi no šīs regulas publicēšanas dienas.

(4) Komisija apspriedās ar Eiropas Savienības references laboratorijām pesticīdu atlieku noteikšanai par vajadzību koriģēt atsevišķas noteikšanas robežas. Laboratorijas secināja, ka atsevišķām precēm tehnikas attīstība prasa noteikt īpatnējās noteikšanas robežas.

(5) Balstoties uz Iestādes sniegto pamatoto atzinumu un ņemot vērā ar izskatāmo jautājumu saistītos faktorus, attiecīgie MAL grozījumi atbilst Regulas (EK) Nr. 396/2005 14. panta 2. punkta prasībām.

(6) Ar Pasaules Tirdzniecības organizācijas starpniecību par jaunajiem MAL notika apspriedes ar Savienības tirdzniecības partneriem, un to piezīmes ir ņemtas vērā.

(7) Tāpēc būtu attiecīgi jāgroza Regula (EK) Nr. 396/2005.

(8) Lai nodrošinātu produktu normālu tirdzniecību, pārstrādi un patēriņu, šajā regulā būtu jāparedz pārejas pasākumi attiecībā uz produktiem, kuri ir ražoti pirms MAL grozījumiem un par kuriem informācija liecina, ka tiek saglabāts augsts patērētāju aizsardzības līmenis. Ar pašreizējiem MAL nevar izslēgt apdraudējumu patērētājiem, tāpēc no šīs regulas piemērošanas dienas melonēm noteiktā dimetoāta un ometoāta atlieku vērtība (0,01 mg/kg) būtu jāattiecina uz visiem produktiem.

(9) Pirms grozīto MAL piemērošanas būtu jāparedz pietiekami ilgs laiks, lai dalībvalstis, trešās valstis un pārtikas apritē iesaistītie uzņēmēji varētu sagatavoties jauno, no MAL grozījumiem izrietošo prasību izpildei.

(10) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants

Regulas (EK) Nr. 396/2005 II un III pielikumu groza saskaņā ar šīs regulas pielikumu.

2. pants

Attiecībā uz darbīgo vielu dimetoātu, kas lietots jebkādos produktos vai uz tiem, izņemot melones, uz produktiem, kas ražoti pirms 2018. gada 17. janvāra, joprojām attiecas Regula (EK) Nr. 396/2005 tās iepriekšējā redakcijā pirms grozījumiem, kas izdarīti ar šo regulu.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

To piemēro no 2018. gada 17. janvāra.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 23. jūnijā Komisijas vārdā – priekšsēdētājs Jean-Claude JUNCKER

(1) OV L 70, 16.3.2005., 1. lpp.

(2) Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

(3) Reasoned opinion on the the prioritised review of the existing maximum residue levels for dimethoate and omethoate according to Article 43 of Regulation (EC) No 396/2005. EFSA Journal 2016; 14(11):4647, 50. lpp.